Die Idool van Sjigir (Russies: Шигирский идол, Sjigirski idol), of Sjigirbeeld, is sover bekend die oudste houtbeeld in die wêreld en is in die Mesolitikum gemaak, kort ná die einde van die laaste glasiale tyd. Die hout waaruit dit gekerf is, is sowat 11 500 jaar oud. Die beeld word ten toon gestel in die Swerdlofsk-streeksheemkundemuseum in Jekaterinburg, Rusland. Die beeld is op 24 Januarie 1894 sowat 4 m diep in die veengrond van Sjigir, aan die oostelike hang van die Middel-Oeral sowat 100 km van Jekaterinburg af, ontdek. Ondersoeke van dié gebied het 40 jaar vroeër begin ná die ontdekking van verskeie prehistoriese voorwerpe in ’n opelluggoudmyn. Dit is in 10 dele uitgehaal. Professor D.I. Lobanof het die hoofdele aanmekaargesit om ’n beeld van 2,8 m te herskep. In 1914 het die argeoloog Wladimir Tolmatsjof ’n variasie van die rekonstruksie voorgestel deur die ongebruikte dele ook by te voeg. Volgens dié rekonstruksie was die beeld oorspronklik 5,3 m hoog. Later het van die dele weggeraak, en net Tolmatsjof se tekeninge het oorgebly.